De la începutul acestei luni, în municipiul Sibiu, dar și în celelalte localități din zona 1 a sistemului de management al deșeurilor, taxarea serviciilor de salubrizare se face conform principiului “Plătește pentru cât arunci“. Pentru a evita posibilele situații conflictuale generate în zonele de blocuri ca urmare a noului sistem, administrația locală va închide toate platformele publice de colectare a deșeurilor, accesul urmând a fi permis doar locuitorilor arondați respectivelor platforme.

La nici trei ani de la crearea actualelor platforme publice de colectare a deșeurilor din municipiul Sibiu, sistemul de împrejmuire al acestora va fi modificat. Această situație se impune ca urmare a introducerii principiului “Plătește pentru cât arunci“, conform căruia fiecare sibian va fi taxat suplimentar pentru deșeurile suplimentar generate față de abonamentul lunar ori va fi penalizat pentru că nu selectează corect deșeurile.

Cum în zonele de clase identificarea și penalizarea celor care nu respectă regulile este un demers facil, situația este mai complexă în zonele de blocuri. Sibienii din zonele de bloc vor plăti în sistem paușal atât deșeurile reziduale suplimentar generate față de abonamentul lunar, cât – mai ales – penalizările pentru incorecta sortare a deșeurilor. Iar pentru ca la platformele la care sunt arondați sibienii să nu poată arunca și alții deșeurile, reprezentanții Primăriei au anunțat că toate platformele publice urmează a fi închise. “Trebuie menționat că fiecare platformă publică va fi închisă, iar cetățenii arondați vor primi card sau cheie în funcție de sistemul de închidere de ce va fi realizat“, a arătat Marian Popa, directorul Serviciul public de Management, salubrizare și protecția mediului din cadrul Primăriei Sibiu, în cadrul unei prezentări susținută în fața consilierilor locali.

Vor fi trei modele de platforme închise, în funcție de numărul de recipiente și de spațiu disponibil, arată reprezentanții administrației locale. Spre exemplu, în zona Valea Aurie sunt spații generoase, prin urmare acolo vor fi doar închise actualele platforme. Închiderea acestora se va realiza prin înlocuirea actualelor garduri de împrejmuire, cu noi sisteme care includ și acoperiș. În anumite zone din Vasile Aaron, de exemplu, vor fi amplasate alte soluții de închidere a platformelor, mult mai compacte, având în vedere că spațiul este limitat.

Studiu de caz: care sunt costurile suplimentare și penalizările pentru încăpățânații de la blocuri

În cadrul prezentării susținută în fața aleșilor locali, Marian Popa a descris și două studii de caz, ale unor familii cu câte trei membri, care locuiesc la bloc, respectiv la casă. În acest studiu de caz a fost inclus și scenariul în care fie familia de la bloc, fie vecinii acestora, generează mai mult deșeu reciclabil decât este inclus în abonamentul lunar și, în plus, nici nu sortează în mod corect deșeurile.

În cazul unei familii de la bloc, tot cu trei persoane, studiul de caz prezentat de directorul Serviciului de salubrizare pornește de la premisa în care la platforma publică din zona respectivului bloc sunt arondați 380 de locatari, dintr-un număr total de 135 de apartamente. “S-a determinat numărul de containere care trebuie să se afle pe platforma respectivă: în acest caz a rezultat un container de rezidual și containerele pentru biodegradabil și reciclabil. La acestea se adaugă un container suplimentar pentru rezidual, care va fi inscripționat cu autocolant, care va atenționa că acest container va genera costuri suplimentare. Pachetul de servicii de salubrizare de bază prevede ridicarea containerului pentru reziduale o dată la două zile. Practic, o familie de trei persoane de la bloc, plătește la fel ca o familie de trei persoane de la casă – 28,5 lei. Regularizarea: în acest caz, la fiecare ridicare suplimentară a containerului de rezidual se va plăti un cost de 28 de lei pe container. Dacă vom considera că ar putea fi zece ridicări suplimentare pentru acest tip de platformă, o persoană ar ajunge să plătească 4,42 de lei pe semestru, pentru aceste ridicări suplimentare. Penalizarea se aplică atunci când deșeurile din containerele maro, galben sau albastru sunt în amestec și se calculează un cost suplimentar de 56 de lei, pe container. Dacă toate containerele ar fi contaminate la fiecare ridicare din luna respectivă, o persoană ar ajunge să plătească 17,68 de lei, pe semestru pentru penalizare. Înseamnă că, în medie, o persoană care nu selectează corect ar putea să plătească suplimentar peste 20 de lei pe semestru“, a calculat Marian Popa.

Cazul celor de la case

“Avem un studiu de caz, la o familie cu trei persoane, într-o locuință individuală, care deja trebuie să fi primit patru recipiente pentru deșeuri (galben – pentru plastic și metal, albastru – pentru hârtie și carton, maro – pentru biodegradabil și negru, pentru rezidual. Pachetul de bază include trei ridicări ale pubelei negre și patru ale pubelei maro, în cursul unei luni“, a mai prezentat, Marian Popa, în fața consilierilor locali.

Acesta a arătat că pentru familiile care locuiesc la casă, ridicarea pubelei negre se poate face oricând pe parcursul unei luni (adică în oricare din zilele în care este programată ridicarea deșeurilor reziduale pe strada respectivă). Pubela galbenă se colectează de două ori pe lună, iar cea albastră - o dată. “Pentru această familie, valoarea Pachetului de servicii de salubritate de bază (PSSB) lunar este de 28,5 lei. Regularizarea, dacă am lua în calcul o ridicare suplimentară timp de șase luni, ar însemna un cost de 18 lei pe semestru, pentru acea familie. Penalizarea - în acest caz concret – ar fi că nu s-a ridicat pubela maro, galbenă sau albastră cu deșeuri în amestec. Iar refuzul de a selecta se poate penaliza cu șase lei pentru fiecare pubelă contaminată, care conține alt deșeu, decât cel pentru care este destinată“, a mai descris Marian Popa.

Au crescut taxele

Odată cu implementarea sistemului “Plătește pentru cât arunci“ (impus prin legislație la nivel național), taxa de salubrizare în municipiul Sibiu a crescut de la 7,89 la 9,5 lei, pe lună, de fiecare persoană. Totodată, a fost introdus și conceptul de abonament lunar – “pachet de servicii de salubrizare de bază“. Asta înseamnă că fiecare familie din oraș, la fel ca fiecare societate comercială, va plăti pentru un anumit număr de ridicări lunare ale deșeurilor reciclabile și biodegradabile (ridicarea deșeurilor reciclabile este gratuită). Numărul de ridicări inclus în acest pachet de bază diferă în funcție de numărul membrilor familiei sau al celor care locuiesc la o anumită adresă.

Pentru familiile cu cel mult două persoane, care locuiesc la casă, pachetul de bază presupune ridicarea deșeurilor reziduale de două ori pe lună. Pentru familiile cu trei, patru sau cinci persoane, numărul de ridicări lunare incluse în pachetul de bază este de trei, iar pentru familiile cu peste cinci persoane – patru.

Monitorizarea numărului de ridicări se face automat, pe baza unui sistem digitalizat: recipientele pentru deșeurile reziduale (cele negre) au fost dotate cu cip-uri. Acestea “memorează“ adresa la care este folosit recipientul, iar la fiecare descărcare un scaner (cititor de date) amplasat pe “gunoiere“ va înregistra efectuarea acestei operațiuni și o va transmite automat într-o bază de date centralizată.

Dacă pe parcursul unei luni, o familie sau locuitorii unui imobil generează mai mult gunoi și, prin urmare, este nevoie de mai multe descărcări lunare decât cele incluse în pachetul de bază, aceste descărcări suplimentare vor fi efectuate și vor trebui plătite la regularizarea care va fi efectuată de două ori pe an.

Descărcările suplimentare vor fi taxate cu trei lei în cazul pubelelor negre de 120 de litri, respectiv șase lei pentru recipientele deșeurilor reziduale cu o capacitate de 240 de litri. Sumele aferente descărcărilor suplimentare vor trebui achitate după regularizările care vor fi efectuate semestrial. “Utilizatorii pot alege săptămâna din lună în care prezintă la ridicare pubela pentru deșeuri reziduale, fără ca acest lucru să genereze costuri suplimentare, atât timp cât numărul de ridicări nu îl depășește pe cel prevăzut de PSSB pentru structura familială declarată“, se arată în noul regulament adoptat săptămâna trecută de consilierii locali.

Anul acesta, penalități doar pe hârtie

Pentru a oferi cetățenilor posibilitatea de a se adapta noului sistem, Primăria Sibiu arată că anul acesta nu va penaliza cetățenii care nu sortează sau colectează în mod corect. “Până la finele acestui an, noul sistem va funcționa doar simulat, în sensul că cetățenii Sibiului vor plăti doar abonamentul aferent PSSB, urmând a primi doar înștiințări referitoare la cât ar fi avut de plătit suplimentar dacă sistemul ar fi fost în vigoare“, a mai arătat Marian Popa.

În urma prezentării sale realizată în fața consilierilor locali, niciunul din aceștia nu a avut vreun comentariu de făcut. Cu excepția consilierului local Ioan Stroie (PSD), care a reamintit faptul că în 2016, odată cu introducerea la nivelul Sibiului a taxei de salubrizare, a fost discutată și o sumă maximă până la care această taxă poate ajunge (puțin peste 12 lei de persoană‚ lunar).

Detalii despre noul sistem de taxare a colectării și transportului deșeurilor poți citi mai multe aici: Sibienii vor plăti pentru cât gunoi aruncă de la 1 iunie. Sistemul de colectare selectivă se modifică radical